# Camillo Benso di Cavour

### El Vikipedio

Cavour

Camillo BENSO, grafo de Cavour [kamIlo bEnso di kavUr], naskita la 10-an de aŭgusto 1810 en Torino, mortinta la 6-an de junio 1861, estis itala politikisto, unu el la ĉefaj agantoj en la reunuiĝo de Italio.

Li estis filo de markizo Michel Benso de Cavour kaj de la svisino Adèle de Sellon. Kiel junulo li eniris la militan akademion kaj iĝis oficiro inĝeniera; sed fine li ne ŝatis armean karieron kaj eksiĝis. Vojaĝante tra aliaj landoj li studis la ekonomian evoluon de la industriaj landoj Francio kaj Anglio kaj registris iliajn novaĵojn. Je la aĝo de 22 jaroj li estis nomumita urbestro de Grinzane, kie lia familio havis bienon, kaj restis en tiu posteno dum 17 jaroj. Grinzane poste ŝanĝis sian nomon al Grinzane Benso.

En 1847 li fondis la revuon Il Risorgimento (La renaskiĝo) kiu poste fariĝos la nomo de la movado por la unuiĝo de Italio. Li advokatis liberalan politikon, kontraŭa al la influo de la Papo, kaj samtempe malproksima de la radikaliĝo de Mazzini kaj Garibaldi. En 1848 li estis elektita en la parlamenton de lla reĝlando de Piemonto-Sardio, kaj restis en ĝi, kun mallonga paŭzo dum 1849, ĝis sia morto. En 1852 li iĝis prezidanto de la ministraro. En tiu posteno li dediĉis sin al la plifortigo de la Sardia Regno, igante konstrui fervojojn kaj vojojn.

Lia ĉefa celo estis tamen la elpelo de la okupantaj dinastiaoj en diversaj teritorioj de la itala duoninsulo. Li sukcesis elpeli la aŭstrajn trupojn, unuigante la nordajn teritoriojn. Li ankaŭ kuraĝigis la agadon de Giuseppe Garibaldi en la sudo. Kiam fine en 1861 Viktoro Emanuelo la 2-a, ĝis tiam reĝo de Sardio, iĝis reĝo de unuiĝinta Italio, Cavour fariĝis la unua ĉefministro de la unuigita lando.

Nur Romo kaj Venecio restis en tiu momento for de la unuiĝo. Cavour strebis al traktato kun la Papo, sed antaŭ atingi tion li mortis en junio samjara, probable pro malario. Laŭdire liaj lastaj vortoj estis "Italio estis kreita, ĉio estas en ordo." Lia tombo portas la surskribon: "Mi estas filo de libero, kaj al ĝi mi ŝuldas ĉion, kio mi estas."

La Vikimedia Komunejo havas dosierojn rilatajn al
Camillo Benso di Cavour sub la gloso Count Camillo Benso di Cavour

Elŝutita el "http://eo.wikipedia.org../../../c/a/m/Camillo_Benso_di_Cavour_4a8e.html"

Kategorioj: Italio | Naskiĝintoj en 1810 | Mortintoj en 1861

##### Views

- Artikolo
- Diskuto
- Aktuala versio

##### Serĉu

##### Aliaj lingvoj

- Deutsch
- English
- Español
- فارسی
- Français
- Hrvatski
- Italiano
- 日本語
- Nederlands
- Norsk (nynorsk)
- Norsk (bokmål)
- Polski
- Português
- Sicilianu
- Српски / Srpski
- Svenska
- 中文